Piombino
Piombino je općina od 32,638 stanovnika u Centralnoj Italiji u regiji Toskana.

Geografske karakteristike 
Piombino leži na južnom kraju istoimenog rta u Tirenskom moru i važna je luka za promet sa Otokom Elbom, odakle potječu željezne rude koje su dugo vremena pokretale njegovu veliku čeličanu.

Pored te čeličane Piombino je i centar kemijske industrije, a u posljednje vrijeme i turistička destinacija.

Historija 

Za Antičkog Rima egzistirao je kao luka pod imenom Falesia.
Za srednjeg vijeka u Piombinu je 1022. sagrađena benediktinska opatija San Giustiniano.

Piombino je 1162. podpao pod vlast Republike Pise, u to vrijeme živio je od prodaje željeza sa Otoka Elbe, pšenice iz Maremme i soli iz vlastitih solana. 
Krajem 12. početkom 13. vijek Piombino je postao druga po važnosti luka te pomorske republike. 
Njegov zamak i snažni garnizon bili su važni u borbi protiv rivala Republike Genove.

Posljednji vladar Republike Pise Gherardo d'Appiano predao je 1399. svoju republiku milanskom vojvodi Gian Galeazzu Viscontiju, 
uz pravo da zadrži kao svoje lične domene Piombino, Populoniju, Scarlino, Buriano, Suvereto i otoke Elbu, Pianosu i Montecristo. Tako je nastala vrlo autonomna Signoria (feud) Piombino, koju je 
Svetorimski car - Rudolf II - 1594. uzdigao u rang kneževine.

Dinastija Appiano vladala je tom kneževinom do 1634., nakon tog je bila domena familije Ludovisi, a od 1706. familije Boncompagni. 
Od 1796. nadalje za Napoleonskih ratova Piombino je bio okupiran od strane Engleza, Francuza i Napuljskih Burbonaca. Nakon Bitke kod Marenga 1800. ponovno je u rukama Prve Francuske Republike, a od 1804. je dio napoleonovog Prvog Francuskog Carstva.

Nakon Napoleonovog pada 1815. odlukom Bečkog kongresa postao je dio Velikog Vojvodstva Toskana.

Krajem 19. vijeka za Kraljevine Italije osnovane su prve velike tvornice u Piombinu, željezara Società Anonima degli Alti Forni i livnica La Magona d'Italia, tako je započela njegova transformacija u metalurški centar.

Izvori

Vanjske veze 

Comune di Piombino 

Naselja u provinciji Livorno
Naselja u Italiji